**Vallensbæk Stationstorv**

**Vallensbæk Senior Park**

Nyhedsbrev nr. 1 12-01-2021

Kære beboere

Vi håber, at I alle har haft en god jul og er kommet godt ind i det nye år.

**Lotto Julen 2020**

Tirsdag den 29. december blev lottotallene udtrukket og de tre vindere har modtaget en flaske champagne.

***Lottotal 5 - 7 - 8 - 9 - 10 Tillægstal 1 - 3***

Der var afleveret 33 kuponer. Ingen havde fundet 5 vindertal. De to første flasker champagne gik derfor til to, som havde 4 vindertal og 1 tillægstal. Den sidste flaske blev der trukket lod om blandt fem kuponer, som havde 3 vindertal og 1 tillægstal. Tillykke til de heldige vindere.

**Opsigelse af lejemål**

Lige før nytår fik vi opsigelse af lejemål  3C, 2-2. Det er Lone og Henrik, som har valgt at flytte til Ølstykke. Aftalt fraflytning er 15. april 2021.

KAB har allerede sendt brev til de mange gode emner på ventelisten, så mon ikke lejligheden snart bliver genudlejet.

**Restaffald stoppet**

Vi har omkring jul og nytår desværre oplevet et par gange, at skakten til restaffald har været stoppet. Så det blev ikke i 2020, at vi havde et år uden stop og heller ikke 2021 kan vi allerede konstatere. Der var ingen klar årsag til de to stop. Alle poser så ud til, at være inden for rammerne.

**Covid-19**

Vi skal fortsat holde fast i de gode råd om afstand, rene hænder og at blive hjemme, hvis vi er syge medens vi venter på et par stik, som er værd at se frem til.

Den første beboer er blevet indkaldt til vaccination i denne uge. Hvis det går som forventet, med alle forbehold, så er alle, som ønsker det, vaccineret inden Sct. Hans. Så et håb om, at vi kan fejre Sct. Hans aften sammen på en eller anden måde.

Et af de nye tiltag er, at **forsamlingsloftet er sænket til fem personer**.

Desuden genindføres anbefalingen om afstand på to meter i dagligvarebutikker og i det offentlige rum.

Derudover en række andre anbefalinger:

* Bliv mest muligt derhjemme
* Køb kun ind én person ad gangen
* Undgå at mødes med andre personer end dem fra din husstand og dine allernærmeste
* Begræns den sociale kontakt til maksimalt fem personer.
* Aflys gerne alle de aftaler, du kan, hvis det overhovedet er muligt

***Hold dig opdateret på coronasmitte.dk, Vallensbæk Kommunes hjemmeside, TV og aviser***.

Som vi tidligere har meddelt, så er **Nytårskuren** fredag den 15. januar aflyst. Men det er tilladt, at vi hver for sig finder en god flaske vin til aftensmaden.

**Lys i mørket**

Igen i år (2020) har vores bygning været utrolig flot pyntet med julelys og -stjerner, grantræ, nisser og meget mere. Et flot syn, når vi ser huset lidt på afstand. Tusind tak til alle for indsatsen.

**2020 - 2021**

Året 2020 bliver uden tvivl et år, vi aldrig glemmer. Covid-19 og de restriktioner, som fulgte med, har betydet, at vi ikke kunne mødes til fester, aktiviteter og møder i fælleslokalet, som vi havde planlagt. Fællesskabet har haft svære vilkår i det forløbne år. Og det har haft stor indvirkning på den enkeltes hverdag.

Vi må indstille os på, at det vil vare lidt inden der igen bliver "lukket op" for den hverdag, som vi kender og som vi længes efter.

Når det sker, så håber vi, at I alle igen på forskellig måde vil bidrage til det gode fællesskab, som vi sammen har fået etableret.

**Tak til de mange frivillige**

Til slut en stor tak til de mange frivillige, som i 2020 har gjort en meget stor indsats. Mange opgaver er blevet løst.

Mange gode hilsner til alle - pas godt på hinanden

Vallensbæk Stationstorv - Vallensbæk Senior Park

Peder